জল ডুবে চালতাবাগানের পুজো মণ্ডপ, গলে গিয়েছে প্রতিমাও

কলকাতা: দুর্যোগ কাটিয়ে ছন্দে ফিরছে কলকাতা, এখনও জলমগ্ন শহরের বেশ কয়েকটি এলাকা। একাধিক পুজো মণ্ডপের ভিতর ঢুকেছে জল। বেশ কিছু পুজো প্যান্ডেলে জল জমে রয়েছে। তার মধ্যে অন্যতম চালতাবাগান রামমোহন শক্তি সঙ্ঘের দুর্গা পুজোর (Chaltabagan Rammohan Shakti Sangha Durga Puja) এবারের মণ্ডপ। চালতাবাগানের এই পুজো মণ্ডপের আশপাশের সমস্ত রাস্তাতেই জল থইথই অবস্থা।

তৃতীয়ার সকালে দেখা গিয়েছে, চালতাবাগান রামমোহন শক্তি সঙ্ঘের পুজো মণ্ডপে এখনও প্রচুর জল জমে রয়েছে। ক্ষতিগ্রস্ত হয়েছে এই প্যান্ডেলের পুজোর সাজসজ্জা। এমনকি বেশ কয়েকটি প্রতিমাও গলে গিয়েছে। সেখানে কলকাতা পুরসভা পাম্পের সাহায্যে জল নামানোর চেষ্টা চালাচ্ছে। চালতাবাগানের এই পুজো মণ্ডপের আশপাশের সমস্ত রাস্তাতেই জলে ডুবে রয়েছে। বৃষ্টিতে ব্যাপক ভাবে ক্ষতিগ্রস্ত মণ্ডপ। যে সমস্ত পেন্টিং ছিল মণ্ডপে সেগুলি নষ্ট হয়ে গিয়েছে। প্যান্ডেলের কাজ করাই যাচ্ছে না। গণেশ এবং লক্ষ্মী ঠাকুরের প্রতিমা জলের তলায় চলে গিয়েছে। মহালয়ার দিন মণ্ডপে এসেছিল প্রতিমা। মা দুর্গার প্রতিমা অক্ষত থাকলেও বাকি প্রতিমাগুলি জলের তোড়ে গলে গিয়েছে, ভেসে গিয়েছে সবকিছু। মণ্ডপ সজ্জায় যা যা আয়োজন ছিল তার বেশিরভাগই নষ্ট হয়ে গিয়েছে। মাটির প্রতিমা পরিণত হয়েছে শুধুমাত্র খড়ে। নিরাপত্তার জন্য প্যান্ডেলের ভিতরের বিদ্যুৎ সংযোগ বিচ্ছিন্ন করা হয়েছে।

আরও পড়ুন: চতুর্থী থেকে দশমী, কেমন থাকবে আবহাওয়া? জানুন বড় আপডেট

৯৫ পল্লি অ্যাসোসিয়েশনে ঢোকার মুখেই জমে রয়েছে হাঁটুর নীচ পর্যন্ত জল। এই মুহুর্তে শেষ মুহুর্তের প্রস্তুতিতে ব্যস্ত ছিলেন তাঁরা। আশাবাদী, ক্লাবের পুজোকর্তারা, যদি বৃষ্টি আর না হয় তবে অনায়াসেই আসতে পারবেন দর্শনার্থীরা। কাশী বোস লেনের মণ্ডপ চত্বরে ঢুকতে গিয়ে ডুবে যাচ্ছে পা। মণ্ডপের অবস্থা দেখে মন ভার স্থানীয়দেরও। এই বছর ৭৪তম বর্ষে পা দিল দক্ষিণ কলকাতার আরও এক জনপ্রিয় পুজো, যোধপুর পার্ক। বৃষ্টিতে নিমজ্জিত শহরের অবস্থা দেখে চিন্তার ভাঁজ পুজোকর্তাদের।

অন্য খবর দেখুন